b"\n_START_ARTICLE_\nHannah Morrison\n_START_PARAGRAPH_\nHannah Morrison on alankomaalainen taidemusiikin laulaja, \xc3\xa4\xc3\xa4nialaltaan sopraano.\n_START_SECTION_\nOpinnot\n_START_PARAGRAPH_\nMorrison syntyi Alankomaissa skotlantilais-islantilaiseen perheeseen ja opiskeli vuosina 1998\xe2\x80\x932004 laulamista sek\xc3\xa4 pianonsoittoa Maastrichtin musiikkiakatemiassa. Saatuaan diplominsa h\xc3\xa4n siirtyi K\xc3\xb6lnin musiikki- ja tanssikorkeakouluun. Vuoden 2009 alussa h\xc3\xa4n siirtyi professori Barbara Schlickin opetukseen, joka johti konserttiesiintyj\xc3\xa4n tutkinnon suorittamiseen. Samoihin aikoihin Morrison suoritti musiikin maisterin tutkinnon esiintymisess\xc3\xa4 Lontoon Guildhall School of Music and Dramassa professori Rudolf Piernayn ohjaamana. Lis\xc3\xa4\xc3\xa4 oppia h\xc3\xa4n sai viel\xc3\xa4 mestarikursseilta, joita pitiv\xc3\xa4t Evelyn Tubb, Anthony Rooley, Barthold Kuijken, Andrew Lawrence-King, Thomas Allen, Kiri Te Kanawa ja Matthias Goerne.\n_START_SECTION_\nUra\n_START_PARAGRAPH_\nMorrison on kysytty solisti sek\xc3\xa4 oratorioesiintyj\xc3\xa4n\xc3\xa4 ett\xc3\xa4 yksinlaulujen tulkitsijana. H\xc3\xa4n on ollut l\xc3\xa4heisess\xc3\xa4 yhteisty\xc3\xb6ss\xc3\xa4 Sir John Eliot Gardinerin kanssa; t\xc3\xa4m\xc3\xa4n johdolla Morrison debytoi esitt\xc3\xa4m\xc3\xa4ll\xc3\xa4 Wolfgang Amadeus Mozartin sovituksen Georg Friedrich H\xc3\xa4ndelin teoksesta Alexander's Feast Salzburgin festivaalilla vuonna 2013. Samana vuonna Morrison esiintyi vierailijana konserttisaleissa Barcelonassa, K\xc3\xb6lniss\xc3\xa4, Lontoossa (BBC:n nauhoittamana), Luzernissa, Pariisissa, Pisassa, Leipzigin Bachfestill\xc3\xa4 ja Aldeburghin festivaalilla (teoksilla Johannes-passio, BWV 245, ja H-mollimessu, BWV 232, Johann Sebastian Bach). Morrison esiintyi vuonna 2013 my\xc3\xb6s BBC Promsilla. H\xc3\xa4n on Bachin ja H\xc3\xa4ndelin teosten ohella tulkinnut muun muassa Claudio Monteverdin, Robert Schumannin ja Johannes Brahmsin tuotantoa. H\xc3\xa4n on levytt\xc3\xa4nyt muun muassa Felix Mendelssohn-Bartholdyn lauluja Hyperion-levymerkille._NEWLINE_Morrison on esiintynyt s\xc3\xa4\xc3\xa4nn\xc3\xb6llisesti vierailijana Paul Agnewin ja William Christien johtaman Les Arts Florissants -kokoonpanon kanssa. Yksinlauluresitaaleissa h\xc3\xa4n on tehnyt s\xc3\xa4\xc3\xa4nn\xc3\xb6llisesti yhteisty\xc3\xb6t\xc3\xa4 etel\xc3\xa4afrikkalaisen pianisti Lara Jonesin kanssa."